Hartswater-aanval: Een slagoffer se lyk gekry | Netwerk24
Hartswater-aanval: Een slagoffer se lyk gekry
Deur Anena Burger 28 Julie 2020 07:40
Die lyk van een van die vermiste vroue van die Brand-gesin is vroeg Dinsdagoggend met die hulp van 'n hommeltuig opgespoor.
Marius Müller, nasionale operasionele koördineerder vir Afriforum, sê die lyk van die vrou is opgespoor nadat vier verdagtes laat Maandagaand in hegtenis geneem is.
Dit is vermoedelik die lyk van Elzabie Brand wat opgespoor is.
'n Massiewe soektog is laat Maandagmiddag na Danie Brand (83), sy vrou Breggie (73) en hul dogter Elzabie (54) begin nadat vriende van die gesin gaan ondersoek instel het nadat die gesin nie telefonies bereik kon word nie.
Elzabie, Breggie en Danie Brand. Foto: Verskaf
Hulle het dadelik onraad vermoed toe hulle die huis in chaos aangetref en bloed in die huis gesien het.
Die gesin se motors was ook weg.
Danie se motor is kort nadat die soektog begin is in 'n woonbuurt naby Taung opgespoor.
Elzabie se motor is Maandag omstreeks 23:00 net duskant Pudimoe op die N18 voorgekeer.
Volgens die Vaalharts-gemeenskapveiligheidseenheid (VGE) is vier verdagtes in hegtenis geneem en ondervra.
Een van die verdagtes, 'n vrou, wat saam in die motor was, is vermoedelik nie by die voorval betrokke nie.
Die lyk wat gekry is, is vermoedelik die van Elzabie Brand. Hier is sy in haar jonger dae. Foto: Facebook
Daar word glo na nog 'n verdagte gesoek.
Volgens die VGE het die verdagtes aan die polisie uitgewys waar Elzabie se lyk in die omgewing van Buxton naby Taung teen die Ghaapse-berg gevind kon word.
Volgens die VGE het die verdagtes aangedui dat Danie en Breggie se lyke glo verder in dieselfde gebied agter 'n bos met takke toegepak is.
Die gebied is egter uiters ruig en die terrein is moeilik begaanbaar.
Die omstandighede het veroorsaak dat soekspanne nie in die donker kon voortgaan om na die egpaar te soek nie. Hommeltuie is reeds vroeg vanoggend gebruik om in die soektog na die egpaar te help.